“Die land brand en Zuma rus in Nkandla”Een van Africartoons se spotprente Foto: https://www.facebook.com/africartoons Mmusi Maimane, die DA se premierskandidaat vir Gauteng, het Sondag gesê pres. Jacob Zuma ontspan in Nkandla terwyl die land brand. Maimane het sowat 50 mense buite Laerskool Lefika in Sebokeng in die suide van Johannesburg toegespreek. “Mense sterf tydens betogings en die president en sy senior personeel spreek hulle nie toe nie. Dit is nie die ANC van Nelson Mandela nie,” het Maimane gesê. Maimane het ook aangedui dat die DA ŉ familie sal help om die liggaam van ŉ man, wat tydens betogings gesterf het, van Gauteng na die Vrystaat te vervoer. Lerata Rabolila se oorskot sal van Sebokeng na Ficksburg vervoer word. Rabolila is tydens die gewelddadige betogings in Boiketlong doodgeskiet. “As Suid-Afrikaners moet ons mekaar help,” het hy gesê. Maimane het die inwoners van Boiketlong aangemoedig om te stem, ondanks dit wat Woensdag gebeur het. “Kom ons registreer sodat ons vir verandering kan stem. Ons moet verskillende tipes betogings hê, nie betogings oor die basiese behoeftes soos water en elektrisiteit nie.” -SAPA